ဖက်ဒရယ်ဒီမိုကရေစီပြည်ထောင်စုပေါ်ထွန်းရေး ဦးဆောင်ကောင်စီ

**ဖက်ဒရယ်ဒီမိုကရေစီပြည်ထောင်စုပေါ်ထွန်းရေး ဦးဆောင်ကောင်စီ** (; အတိုကောက် **SCEF**) သည် မြန်မာနိုင်ငံတွင် ဖက်ဒရယ်ဒီမိုကရေစီ ပြည်ထောင်စုသစ် တည်ဆောက်ရေးနှင့် အသွင်ကူးပြောင်းရေးကာလ လုပ်ငန်းစဉ်များကို ညှိနှိုင်းဦးဆောင်ရန် ရည်ရွယ်ဖွဲ့စည်းထားသော နိုင်ငံရေးအဖွဲ့အစည်း ဖြစ်သည်။ ယင်းကောင်စီကို ၂၀၂၆ ခုနှစ်၊ မတ်လ ၃၀ ရက်နေ့တွင် တရားဝင် ထုတ်ပြန်ကြေညာ၍ ဖွဲ့စည်းခဲ့သည်။

ကောင်စီတွင် ကချင်လွတ်လပ်ရေးအဖွဲ့ (KIO)၊ ကရင်အမျိုးသားအစည်းအရုံး (KNU)၊ ချင်းအမျိုးသားတပ်ဦး (CNF)၊ ကရင်နီအမျိုးသားတိုးတက်ရေးပါတီ (KNPP)၊ ကရင်နီပြည်ကြားကာလအုပ်ချုပ်ရေးကောင်စီ (IEC) နှင့် ကရင်နီပြည်နယ်အတိုင်ပင်ခံကောင်စီ (KSCC) တို့ကဲ့သို့သော တိုင်းရင်းသား လက်နက်ကိုင် တော်လှန်ရေး အဖွဲ့အစည်းများနှင့် မဟာမိတ်အင်အားစုများ ပါဝင်ကြသည်။ ထို့ပြင် ပြည်ထောင်စုလွှတ်တော်ကိုယ်စားပြုကော်မတီ (CRPH) နှင့် အမျိုးသားညီညွတ်ရေးအစိုးရ (NUG) တို့သည်လည်း ပြည်သူ့ကိုယ်စားပြုမဏ္ဍိုင်အဖြစ် ပူးပေါင်းပါဝင် ဆောင်ရွက်လျက်ရှိသည်။

## တည်ထောင်ခြင်းနှင့် သမိုင်းနောက်ခံ 
နွေဦးတော်လှန်ရေး၏ အဓိကအင်အားစုများဖြစ်သော အမျိုးသားညီညွတ်ရေးအစိုးရ (NUG) နှင့် တိုင်းရင်းသားတော်လှန်ရေးအဖွဲ့ (ERO) အင်အားကြီးအဖွဲ့များ ပူးပေါင်းကာ ဖက်ဒရယ်ဒီမိုကရေစီပြည်ထောင်စုပေါ်ထွန်းရေး ဦးဆောင်ကောင်စီ (SCEF) ကို ၂၀၂၆ ခုနှစ်၊ မတ်လ ၃၀ ရက် ညပိုင်းတွင် တရားဝင်ဖွဲ့စည်းခဲ့သည်။ ဤစုဖွဲ့မှုသည် တော်လှန်ရေးကို အရှိန်အဟုန်မြှင့်တင်ရန်နှင့် စနစ်ကျသော ဖက်ဒရယ်တပ်မတော်တစ်ရပ်ဆီသို့ ဦးတည်သွားမည့် သမိုင်းဝင်ခြေလှမ်းသစ်တစ်ခုဖြစ်ကြောင်း တော်လှန်ရေးခေါင်းဆောင်များက ဆိုကြသည်။ အဆိုပါ ဖွဲ့စည်းခြင်းအခမ်းအနားတွင် NUG ယာယီသမ္မတ ဒူဝါလရှီးလက ဤကောင်စီသည် ဖက်ဒရယ်ပြည်ထောင်စုသစ် ပေါ်ထွန်းရေးအတွက် တာဝန်ယူမှု၊ တာဝန်ခံမှုရှိသော အမျိုးသားညီညွတ်ရေး အခြေခံမူပေါ်တွင် တည်ဆောက်ထားခြင်းဖြစ်ကြောင်း ပြောကြားခဲ့သည်။

ကောင်စီ၏ ကနဦးအဖွဲ့ဝင်များအဖြစ် KIO၊ KNU၊ CNF၊ KNPP တို့နှင့်အတူ NUG၊ CRPH တို့ ပါဝင်ဖွဲ့စည်းထားသော်လည်း နောင်ရက်ပေါင်း ၆၀ အတွင်း အခြားပါဝင်သင့်သည့် အင်အားစုများကို ထပ်မံဖြည့်စွက်နိုင်ရန် စီစဉ်လျက်ရှိကြောင်း KNPP ဥက္ကဋ္ဌ ခူဦးရယ်က အသိပေးထားသည်။

## ခေါင်းဆောင်မှုနှင့် မိန့်ခွန်းများ 
ကောင်စီဖွဲ့စည်းခြင်း အခမ်းအနားတွင် တော်လှန်ရေးအင်အားစုအသီးသီးမှ ခေါင်းဆောင်များက မိန့်ခွန်းများ အသီးသီးပြောကြားခဲ့ကြသည်။ ၎င်းတို့အနက် ကရင်အမျိုးသားအစည်းအရုံး (KNU) ဥက္ကဋ္ဌ ဖဒိုစောကွယ်ထူးဝင်း၊ ကရင်နီပြည်ကြားကာလအုပ်ချုပ်ရေးကောင်စီ (IEC) ဥက္ကဋ္ဌ ခူဦးရယ်၊ ချင်းအမျိုးသားတပ်ဦး (CNF) ဥက္ကဋ္ဌ ပူးဇင်ကျုံး၊ ပြည်ထောင်စုလွှတ်တော်ကိုယ်စားပြုကော်မတီ (CRPH) ဥက္ကဋ္ဌ ဦးအောင်ကြည်ညွန့် နှင့် အမျိုးသားညီညွတ်ရေးအစိုးရ ပြည်ထောင်စုဝန်ကြီးချုပ် မန်းဝင်းခိုင်သန်းတို့ ပါဝင်သည်။ ခေါင်းဆောင်များ၏ အဓိကပြောကြားချက်များတွင် စစ်တပ်၏ နိုင်ငံရေး၌ ပါဝင်ပတ်သက်မှုကို အပြီးတိုင်အဆုံးသတ်ရေးနှင့် လက်နက်ကိုင်တပ်ဖွဲ့အားလုံးကို အရပ်သားအစိုးရ၏ စီမံခန့်ခွဲမှုအောက်တွင် ထားရှိရေးတို့မှာ အရေးကြီးဆုံးသော ဦးတည်ချက်များဖြစ်ကြောင်း ထည့်သွင်းပြောကြားခဲ့ကြသည်။

## မျှော်မှန်းချက်နှင့် မဟာဗျူဟာ ရည်မှန်းချက်များ 
ဖက်ဒရယ်ဒီမိုကရေစီပြည်ထောင်စုပေါ်ထွန်းရေး ဦးဆောင်ကောင်စီ၏ အဓိက မျှော်မှန်းချက်မှာ စစ်အာဏာရှင်စနစ် အပါအဝင် မည်သည့် အာဏာရှင်စနစ်ကိုမဆို အမြစ်ပြတ် ဖယ်ရှားပစ်ရန် ဖြစ်သည်။ ၎င်းပြင် နိုင်ငံရေး ရည်မှန်းချက်များနှင့် ရပ်တည်ချက်များကို လက်တွေ့ကျကျ ထိရောက်အောင်မြင်စွာ အကောင်အထည်ဖော်နိုင်မည့် နိုင်ငံရေး အခင်းအကျင်းသစ်တစ်ခုကို စုစည်းညီညွတ်စွာ တည်ဆောက်ရန် ရည်ရွယ်ကြသည်။

## နိုင်ငံရေး ဦးတည်ချက်များ 
ကောင်စီသည် ရည်မှန်းချက်များ အောင်မြင်စွာ အကောင်အထည်ဖော်နိုင်ရန်အတွက် ခိုင်မာသော နိုင်ငံရေး ဦးတည်ချက် ၆ ရပ်ကို ချမှတ်ထားသည်။ ပထမဦးတည်ချက်မှာ စစ်အာဏာသိမ်းမှုကို ဖယ်ရှားပြီး မြန်မာစစ်တပ်၏ နိုင်ငံရေးတွင် ပါဝင်နေခြင်းအား အပြီးတိုင် အဆုံးသတ်ရန် ဖြစ်သည်။ ဒုတိယအချက်အနေဖြင့် လက်နက်ကိုင်တပ်ဖွဲ့များ အားလုံးကို ဒီမိုကရေစီနည်းကျ ရွေးကောက်တင်မြှောက်ထားသည့် အရပ်သားအစိုးရ၏ စီမံအုပ်ချုပ်မှုအောက်တွင် အပြည့်အဝ ထားရှိရန်ဖြစ်သည်။ တတိယနှင့် စတုတ္ထအချက်များမှာ ၂၀၀၈ ဖွဲ့စည်းပုံအခြေခံဥပဒေကို အပြီးတိုင် ဖျက်သိမ်းရန်နှင့် ယင်းကို ပြန်လည်အသက်သွင်းရန် ကြိုးပမ်းမှုမှန်သမျှကို တိုက်ဖျက်သွားရန် ဖြစ်သလို၊ သက်ဆိုင်သူအားလုံး လက်ခံနိုင်သော ဖက်ဒရယ်နှင့် ဒီမိုကရေစီစနစ်ကို အခြေခံသည့် ဖွဲ့စည်းပုံအခြေခံဥပဒေသစ်တစ်ရပ် ရေးဆွဲပြဋ္ဌာန်းရန် ဖြစ်သည်။ ပဉ္စမအချက်မှာ ထွက်ပေါ်လာမည့် ဖွဲ့စည်းပုံအခြေခံဥပဒေသစ်နှင့်အညီ ဖက်ဒရယ်ဒီမိုကရေစီ ပြည်ထောင်စုသစ်ကို တည်ဆောက်ရန်ဖြစ်ပြီး၊ နောက်ဆုံးအချက်မှာ ပဋိပက္ခအတွင်း မတရား ကျူးလွန်ခံရသူများအတွက် တရားမျှတမှု ရရှိရေးနှင့် အသွင်ကူးပြောင်းရေးကာလ တရားမျှတမှု လုပ်ငန်းစဉ်များကို ဖော်ဆောင်ရန် ဟူ၍ ဦးတည်ချက်များချမှတ်ထားကြသည်။

## နိုင်ငံရေး ဆုံးဖြတ်ချက်နှင့် စုပေါင်းခေါင်းဆောင်မှု 
နိုင်ငံရေး ဆုံးဖြတ်ချက်များ ချမှတ်ရာတွင် တိုင်းရင်းသား လက်နက်ကိုင် တော်လှန်ရေး အဖွဲ့အစည်းများ (EROs)၊ ဒီမိုကရေစီ တော်လှန်ရေး အင်အားစုများ၊ အမျိုးသမီး အစုအဖွဲ့များနှင့် ပြည်သူ့ကိုယ်စားလှယ်များ၏ သဘောထားအမြင်များ ထင်ဟပ်ပါဝင်သည့် "စုပေါင်းခေါင်းဆောင်မှု (Collective Leadership)" ဖြင့် ဖော်ဆောင်ကြရန် သဘောတူချက်ထားရှိကြသည်။ ယင်းအပြင် ကောင်စီဝင် အဖွဲ့အစည်းများအကြား အပြန်အလှန် လေးစားမှုနှင့် အသိအမှတ်ပြုမှုတို့ကို အခြေခံ၍ "မူဝါဒတစ်ရပ်တည်း၊ မဟာဗျူဟာတစ်ရပ်တည်း (One Policy, One Strategy)" လမ်းစဉ်ကို ချမှတ်ကျင့်သုံးမည်ဟု ထုတ်ပြန်ထားသည်။

## ဖတ်ရှုရန် 
* အမျိုးသားညီညွတ်ရေး အတိုင်ပင်ခံကောင်စီ

## ကိုးကား 
ကဏ္ဍ:၂၀၂၁ နောက်ပိုင်း ဖွဲ့စည်းသည့် တော်လှန်ရေးဆိုင်ရာ အဖွဲ့များ